Stappe teen fopnuus-verspreider - Business - Erongo
Thursday, August 06th, 2020 19:37:39
Skinderbek se tong gaan geknoop word
Stephan Terblanche; FP du Toit-groep uitvoerende hoof “…ons vertrou dat reg en geregtigheid sal seëvier…”
Die FP du Toit-groep se kantore op Walvisbaai. Foto Leandrea Louw
Walvisbaai • [email protected].com.na
Ná die bevestiging dat ’n trokdrywer positief vir Covid-19 getoets het, het gerugte oor die gesondheidstatus van alle drywers wat by dieselfde maatskappy werk, soos ’n veldbrand op sosialemedia versprei.
Die valse gerugte – dat alle drywers positief getoets het vir Covid-19 – het miljoene Namibiese dollar se skade vir die FP du Toit-groep berokken, sê die uitvoerende hoof Stephan Terblanche.
“Ons vind nou dat groot maatskappye en lojale klante twyfel of hulle weens dié gerugte ons dienste kan vertrou en kan gebruik,” voer hy aan.
Terblanche het bygevoeg dat die gerug ook sy werknemers negatief affekteer.
“Ons drywers word vermy. Hulle word uit en uit soos melaatses behandel deur mense waarmee hulle in kontak kom by grensposte en besighede waar hulle moet aflewer.”
Talle werknemers by die onderneming het glo ook versoek om met verlof te gaan tot die bohaai bedaar.
“Toe ons vir hulle sê ons kan ongelukkig nie nou vir almal verlof goedkeur nie, het ’n paar gesê hulle eerder sal bedank as om hierdie behandeling te moet verduur.”
Selfs gesigmaskers met die FP du Toit-handelsmerk op word as substandaard beskou.
“Ons het vir al ons drywers herbruikbare SABS-goedgekeurde maskers voorsien met ons embleem daarop. ’n Paar drywers vertel dat hulle gevra word om die maskers af te haal en eerder van ander maskers moet gebruik maak. Mense insinueer dat ons maskers minder effektief is teen die verspreiding van die virus.”
Terblanche het beklemtoon dat net een persoon in sy personeelkorps van ongeveer 1000 mense positief getoets het vir Koronavirus. Hy het na hierdie geval verwys as een van sy “stout kinders” wat uit FP du Toit se diens ontslaan is omdat hy kwarantynregulasies verbreek het.
FP du Toit se bestuur is vasberade om te verseker dat die los tonge hulle onware woorde gaan sluk. “Ons is besig om regstappe te neem en gaan aandring op arrestasies en ’n openbare verskoning. Hierdie persoon verstaan nie dat hy nie net vir ons skade aandoen nie, maar ook vir die bedryf en die land as geheel,” het Terblanche gesê.
Voorts sê hy dat hy graag met die panieksaaier sou wou gesels.
“Ek sal graag met hierdie individu wou praat om te prober verstaan hoekom hulle dit gedoen het. Ek glo dit is baie onverantwoordelik om sulke goed kwyt te raak.”
Hy en sy bestuurspan bly egter steeds opgewonde oor die groep se toekoms.
“Ons weet en vertrou dat reg en geregtigheid sal seëvier. Ons hou by alle maatreëls om te verseker dat ons mense veilig en gesond is en werk hand aan hand met die gesondheidsdepartment.”
Speursersant Rafael Litota is aan die hoof van die ondersoek ná die FP du Toit-groep ’n saak (nommer 34/05/2020) aanhangig gemaak het teen die persoon wat verantwoordelik is vir die verspreiding van valse inligting aangaande die maatskappy.
4 weeks ago - 09 July 2020 | Business